Noul Cod Silvic, criticat de ONG-ul de mediu WWF România: "Zi neagră pentru păduri. Se va putea tăia cât poate înghiți piața lemnului/ Undă verde la împroprietăriri"
ONG-ul de Mediu WWF România (Fundația Mondială a Naturii) a reacționat, joi, după ce Guvernul a adoptat noul Cod Silvic, spunând că este "o zi neagră pentru păduri". Printre altele, organizația spune că "se va putea tăia cât poate înghiți piața lemnului" și că se dă "undă verde la împroprietăriri din fondul forestier proprietate publică".
Organizația susține că noile prevederi vor genera mai multe probleme grave pentru silvicultură. Organizația mai adaugă că toate argumentele si propunerile tehnice pe care le-a susținut au fost în ignorate de Executiv.
Același lucru s-a întâmplat și cu soluțiile exprimate de Consiliului Economic și Social (CES), spune WWF-România:
Organizația punctează câteva dintre cele mai grave urmări pe care noul cod silvic le poate avea, conform WWF:
- Se legalizează o creștere necontrolată a exploatărilor de lemn. Este subminat practic principiul continuității recoltelor sustenabile de lemn. Se va putea tăia mai mult si mai ieftin, fără a se ține cont de impactul cumulat pe care exploatările le vor genera la nivel de peisaj forestier, cu riscuri majore legate de conservarea pădurilor și de dezvoltarea unei bioeconomii durabile.
- Se va putea tăia atât cât poate "înghiți" piața lemnului. Visul industriei de prelucrare primară și soluția inedită a Guvernului pentru a rezolva problema recoltărilor ilegale.
- Nu este instituită o reformă clară a sistemului de combatere a exploatărilor ilegale. Rămânem cu același sistem ineficient centrat pe marcarea arborilor, valorificarea lemnului pe picior și identificarea cioatelor nemarcate. Este un sistem care nu produce probe concludente în instanță, nu funcționează ca prevenție ci, dimpotrivă, generează conflicte de interese sistemice și sufocă orice efort privind eficiența administrativă.
- Nu creează un cadru clar de promovare a valorificării superioare a lemnului și aplicarea principiilor utilizării în cascadă a lemnului. Nu sunt instituite cerințe clare care sa promoveze lanțurile de utilizare a lemnului cu cea mai mare valoare economică adăugată, astfel ca lemnul ca materie primă să poate fi utilizat în cel mai valoros mod, printr-o prelucrare superioară în produse cu durată lungă de viață.
- Deficiențe semnificative în ceea ce privește integrarea conservării biodiversității în managementul forestier. Conceptele de conservare nu sunt definite corect iar modalitățile de conservare sunt incomplete și inconsistente.
- Dă undă verde pentru împroprietăriri din fondul forestier proprietate publică, care a fost și înainte de 1945 în proprietatea statului. Urmează noi valuri de retrocedări controversate și o fărâmițare administrativă artificială a fondului forestier național.
"Toate acestea, pe fondul liberalizării tăierilor, vor revigora haosul în păduri. Parlamentul României este de acum ultima șansă pentru ca soarta pădurilor României, experimentată la începutul anilor 2000, să nu se mai repete", arată WWF-România.
- "Vreme de peste trei ani, Guvernul a construit alături de factorii interesați invitași să se implice, o viziune pentru păduri, pe care si-a asumat-o cu mândrie ca jalon al PNRR. Însă, după niciun an, același Guvern o aruncă practic la maculatură. Un "artificiu" prin care Romania irosește o șansă istorică pentru a pune bazele unor politici clare și sănătoase pentru păduri. Spunem asta pentru că, odată în Parlament, este foarte greu ca o sumă de amendamente disparate să reușească să transpună direcțiile strategice asumate de România și să dea coerența și predictibilitatea necesare pentru o lege cu o astfel de importanță", spune Radu Vlad, managerul programelor de păduri și proiecte regionale la WWF-România (Fondul Mondial pentru Natură).
- Citește argumentele si propunerile integrale aleWWF referitoare la proiectul Noului Cod Silvic.
În replică, Guvernul României transmite că drumurile forestiere "vor fi supravegheate video, cu sisteme tehnice de monitorizare/înregistrare, care să ajute la descoperirea furturilor și tăierilor ilegale". Totodată, Executivul adaugă că au fost introduse "noi infracțiuni silvice: falsificarea datelor informatice de natură silvică și falsul în declarațiile informatice vor fi pedepsite cu 1 până la 5 ani de închisoare".
"Una dintre cele mai importante prevederi ale noului Cod Silvic se referă la interzicerea tăierii la ras. Astfel, se extinde suprafața unde sunt interzise aceste tăieri la ras la parcurile naturale și toate ariile naturale protejate din România", mai arată Guvernul României.
Ministrul Mediului, Mircea Fechet, a transmis, joi, că prin noul cod silvic "tăierile la ras vor fi interzise în aproape jumătate din suprafaţa de pădure a ţării, furtul de masă lemnoasă va duce la suspendarea dreptului de acces în SUMAL 2".
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank